Juffrou gesleep: Bakkiebestuurder opgespoor, lê teensaakSuzanne Leyden Foto: Facebook Die bestuurder van die bakkie wat glo betrokke was by die voorval waar Suzanne Leyden, die 36-jarige ma en onderwyseres van Randburg, Donderdagoggend etlike meter ver in Sandton, Johannesburg saamgesleep is, is opgespoor. Sersant Lloyd Ramovha, polisiewoordvoerder van die Parkview-polisiestasie waar die saak ondersoek word, het Maandag aan Maroela Media gesê die 48-jarige man het Donderdag by die polisie aangemeld waar hy ŉ teensaak van padwoede teen Leyden aanhangig gemaak het. “Die polisie kan bevestig dat ŉ ongeluk en ‘n padwoedesaak ondersoek word,” het Ramovha gesê. Volgens hom moet die polisie nog Leyden se amptelike verklaring ontvang, en hulle moet wag totdat sy in staat is om dit te kan doen. Sy is egter nog in ŉ geinduseerde koma in die hospitaal. “Die ondersoek duur nog voort. Die polisie versoek enigiemand wat die voorval gesien het, maar nog nie ‘n verklaring afgelê het nie, om die polisie by 011 486 5000 te skakel. Hoe meer inligting ons het, hoe beter is dit,” het Ramovha bygevoeg. Hy het gesê niemand is nog in verband met die voorval in hegtenis geneem nie en die man verskaf sy volle samewerking aan die polisie en word nie as ŉ vlugrisiko beskou nie. Maroela Media het vroeër berig Leyden het ŉ ernstige breinbesering opgedoen en word tans onder verdowing en aan gekoppel ŉ ventilator in die hoësorgeenheid van die Millpark-hospitaal gehou om seker te maak dat die swelsel op haar brein en bloeding op haar brein sak. “Wanneer ŉ mens aan haar raak, beweeg haar bene bietjie,” het Marlize Leyden, Suzanne se sussie, Maandag aan Maroela Media gesê. “Sy wys ook reaksie as ons met haar praat, en haar seuntjie se naam noem. Ons dink dit gaan onder omstandighede goed met haar.” Daar moet nog toetse op Leyden gedoen word om te bepaal wanneer haar dokters haar gaan begin bybring. Leyden, ŉ Afrikaans-onderwyseres by Hoërskool Sandown in Sandton, was Donderdagoggend op pad skool toe, toe sy omstreeks 07:00 glo in ŉ geringe botsing by die William Nicol-rylaan en Sandtonweg-kruising betrokke was. Hoofsupt. Wayne Minnaar, woordvoerder van die Johannesburg-metropolisie, het Vrydag aan Maroela Media gesê ŉ ooggetuie wat langs die pad gestaan het, het gesien hoe ŉ wit man in ŉ wit bakkie (ŉ Hilux of ŉ Isuzu) glo Leyden se wit Audi A4 van agter tref. Toe sy hom nader om kontakbesonderhede uit te ruil, het die twee glo begin stry en sy het haar arm in die voertuig gesteek om moontlik sy sleutels af te neem. Die man het na bewering begin wegry en Suzanne saamgesleep. Suzanne het ŉ vyfjarige seuntjie, Armand. Lees die vorige berigte oor die voorval hier.